Mcebisi Jonas bedank ook as LPMcebisi Jonas (middel). Foto: GCIS Die kantoor van die ANC-hoofsweep het in ‘n verklaring bevestig Mcebisi het bedank met onmiddellike effek van 31 Maart. “Jonas het met absolute onderskeid en toewyding as adjunkminister en LP gedien,” het Nionceba Mhlauli, woordvoerder van die ANC-hoofsweep se kantoor, in ‘n verklaring gesê. Jonas is saam met Pravin Gordhan, voormalige minister van finansies, die trekpas gegee toe pres. Jacob Zuma verlede week sy kabinet geskommel het. “Ons wil namens die ANC in die parlement vir Jonas dankie sê vir sy onbaatsugtige diens as openbare verteenwoordiger. Ons is seker dat hy sal voortgaan om die land en ons beweging in ‘n ander kapasiteit te dien in die toekoms. Ons wens hom alle sterkte toe.” Jonas se bedanking volg kort op die hakke van Dipuo Peters wat ook bedank het nadat sy as minister van vervoer die trekpas gekry het. Lungisa Fuzile, direkteur-generaal van finansies, se bedanking is ook Woensdag deur die Tesourie bevestig.